open-index/open-wikipedia-markdown huggingface dataset:
Premier

In **premier** (útspr.: [prə'mje:], "prumjee") is in regearingslieder dy't gjin steatshaad is. It wurd komt fan it Frânske *premier ministre*, dat "earste minister" betsjut, mei oare wurden: de minister dy't oan it haad fan it kabinet stiet. De plakferfanger fan in premier is in fise-premier. Yn Nederlân en it grutste part fan 'e wrâld wurde de termen 'premier' en 'minister-presidint' (letterlik: "foarsittend minister") as synonimen brûkt. Yn beskate lannen bestiet der lykwols ûnderskie tusken dy beide funksjes. Dêrby is de minister-presidint dan ornaris de lieder fan it nasjonale regear, wylst de premier oan it haad stiet fan it regear fan in dielsteat of provinsje.

Sa'n sitewaasje bestiet yn Kanada, Austraalje en Súd-Afrika. De regearingslieder fan bygelyks de provinsje Alberta of de steat Queenslân is dus in premier (*premier*), wylst de lieders fan 'e federale regearings fan Kanada en Austraalje oantsjut wurde as minister-presidint (*prime minister*). Yn Dútslân en Eastenryk bestiet in ferlykbere sitewaasje, wêrby't de regearingslieders fan 'e ûnderskate bûnslannen, lykas Noardrynlân-Westfalen of Tiroal, as premier betitele wurde, al sprekt men dêr foar de lieder fan it federale regear net fan minister-presidint, mar fan bûnskânselier.

Krekt oarsom is it yn Belgje, dêr't de lieders fan 'e gewesten en de mienskippen foar minister-presidint trochgeane en de lieder fan it federale regear foar premier. Yn Frankryk leit it spul wer oars. Dêr wurdt de term 'premier' (*premier*) brûkt foar it haad fan it nasjonale regear as der sprake is fan kohabitaasje, dat wol sizze, as de regearingslieder fan in oare politike partij is as de presidint. Wurde dy beide posten beklaaid troch lju fan deselde politike kleur, dan sprekt men foar de regearingslieder fan 'earste minister' (*premier ministre*).

## Sjoch ek
*fise-premier
*earste minister
*minister-presidint
Earste minister

In **earste minister** is in funksje-oantsjutting foar in regearingslieder dy't gjin steatshaad is. Yn 'e measte lannen, wêrûnder Nederlân, wurdt dizze term as in argaysk synonym beskôge fan 'premier' en 'minister-presidint', mar yn guon lannen kinne dy termen hiel ferskillende funksjes oantsjutte. Kanada en Austraalje is it bygelyks wizânsje om 'e regearingslieders fan 'e ûnderskate provinsjes (Kanada) en steaten (Austraalje) as 'premier' (*premier*) te betiteljen, wylst de lieder fan it federale regear in minister-presidint (*prime minister*) is.

Yn Belgje is it krekt oarsom; dêr geane de lieders fan 'e gewesten en de mienskippen foar minister-presidint troch, wylst de lieder fan it federale regear in premier is. Yn it Feriene Keninkryk is de lieder fan it nasjonale regear in minister-presidint (*prime minister*), wylst de lieders fan 'e autonome regearings fan Skotlân en Wales foar earste minister (*first minister*) oanmurken wurde. Yn Denemark, Noarwegen en Sweden drage de regearingslieders de titel *statsminister* ("steatsminister"), wat noch it tichtst yn 'e buert komt fan 'earste minister'.

## Sjoch ek
*minister-presidint
*premier
Fise-premier

In **fise-premier** of **fise-minister-presidint** is de plakferfanger fan in premier of minister-presidint. It earste diel fan it wurd 'fise-premier' giet werom op it Latynske *vice*, dat "ynstee fan" betsjut, en it twadde diel, 'premier', komt fan it Frânske *premier ministre*, dat "earste minister" betsjut.

Oer it algemien sit de fise-premier kabinetsgearkomsten foar as de premier of minister-presidint om utens, siik of om in oare reden ôfwêzich is. Fierders nimt in fise-premier foargoed (alteast oant de earstfolgjende ferkiezings) de taken fan in premier of minister-presidint oer as dy net mear by steat is ferfolje dy taken. Soks kin foarkomme as in premier of minister-presidint demint wurdt of om in oare reden net mear goed funksjonearret, of as er op wettige wize ôfset wurdt omreden fan hâlden en dragen dat net troch bûgel kin, lykas op it mêd fan korrupsje. 

Yn 'e regel beklaait in fise-premier njonken syn fise-premierskip yn it kabinet ek in ministerspost, dy't syn haadfunksje is. Yn ien kabinet kinne ferskate fise-premiers oansteld wurde. Yn it meastepart fan 'e gefallen giet it dan op 'e lieders fan koälysjepartijen yn it regear. Sa hie yn Nederlân it pearze Kabinet-Kok I, dat ûnder lieding stie fan premier Wim Kok fan 'e PvdA, twa fise-premiers yn 'e persoanen fan Hans Dijkstal en Hans van Mierlo, dy't yn it regear de koälysjepartijen VVD en D66 fertsjintwurdigen.
Militêre ferkenning

**Militêre ferkenning** is it garjen fan ynformaasje foar taktyske militêre doelen. Spesifyk wurdt dêrmei bedoeld ynformaasje oer de posysje, sterkte en kapasiteiten fan fijanlike ienheden en/of oer de terreinsgesteldheid fan it gebiet dêr't mooglik fochten wurde moat. Yn it militêre jargon wurdt soks faak oantsjut mei de Ingelske term *reconnaissance* (fan oarsprong in lienwurd út it Frânsk), yn 'e regel ôfkoarte ta *recon* (útspr.: ['ɹi:kɔn], likernôch: "rii-kòn") of *recce* (útspr. ['ɹɛki], likernôch: "rekky"). De earste ôfkoarting is yn gebrûk yn 'e Feriene Steaten en Austraalje en de twadde yn Grut-Brittanje en Kanada. In militêr dy't in ferkenning útfiert, wurdt in **ferkenner** neamd, of yn it Ingelsk in *scout*. Fan dy lêste beneaming is ek *scouting*, de Ingelske beneaming foar de paadfinerij, ôflaat.

Der besteane dúdlike oerienkomsten tusken militêre ferkenning en militêre ynljochtingesammeling. Dat omfettet lykwols it garjen fan brede, strategyske kennis oer de fijân en wurdt útfierd troch militêre ynljochtingetsjinsten, wylst it sammeljen fan taktyske kennis yn it ramt fan militêre ferkenning him beheint ta it eigentlike slachfjild. Militêre ferkenning wurdt faak útfierd troch lytse spesjalisearre ferkenningsienheden (lykas in eskadron, kompanjy of peloton) binnen in gruttere ienheid (lykas in brigade of in difyzje). Fierders lizze ek kommando's en oanbesibbe sterk oefene ienheden har faak ta op ferkenning.
Militêre plysje

De **militêre plysje** (MP) of **maresjesee** is yn essinsje in plysjetsjinst dy't ferantwurdlik is foar befeiliging en wetshanthavening binnen de striidkrêften. Wannear't de militêre plysje binnen de kriichsmacht operearret, binne de leden fan 'e tsjinst yn 'e regel dúdlik fan oare ofsieren en manskippen te ûnderskieden troch de oantsjutting **MP** op har helms of op in stripe stof om 'e boppe-earm. Dêrnjonken komt it faak foar dat sa'n ynstelling ek ynset wurdt foar wetshanthavening bûten de kriichsmacht. Sa is de Keninklike Maresjesee yn Nederlân ek ferantwurdlik foar de befeiliging fan 'e nasjonale lofthavens.

Ek komt it lykwols foar dat in kriichsmacht net oer in eigen plysjetsjinst beskikt, mar dat plysjetaken binnen de kriichsmacht útfierd wurde troch in sjendarmery, in op militêre least skuoide boargerlike plysje-organisaasje dy't ek oare plysjetaken útfiert. Sa wie it bygelyks foarhinne yn Belgje, dêr't de boargerlike Rykswacht ferantwurdlik wie foar sawol sivile as militêre plysjetaken. Doe't dy tsjinst lykwols opgie yn in yntegrearre plysjetsjinst, krigen de Belgyske Striidkrêften har eigen militêre plysje.

Yn guon lannen, lykas Nederlân foarmet de militêre plysje in selsstannige tûke fan 'e striidkrêften, njonken de lânmacht, de loftmacht en de marine. Yn Itaalje beskikt it út 120.000 man besteande *[[Arma dei Carabinieri]]* sels oer eigen oarlochsskippen en in eigen loftmachtkorps. Yn oare lannen, lykas de Feriene Steaten, bestiet gjin selsstannige militêre plysje, mar beskikke de ûnderskate kriichsmachtûnderdielen (yn it gefal fan 'e Feriene Steaten lânmacht, loftmacht, marine en marinierskorps) elts oer in eigen militêre-plysjeôfdieling.
Autonomy

**Autonomy** is it frij wêzen fan ekstern bestjoer, yn 'e breedste sin fan it wurd. De term is ôflaat fan it Grykske αυτονομία, *autonomia*, fan *autos* ("sels") en *nomos* ("wet"), mei as oarspronklike betsjutting: 'it oan eigen wetten ûnderwurpen wêzen'. Dit konsept is it bekendst út 'e polityk, mar kin ek weromfûn wurde yn 'e technyk, de filosofy, de genêskunde en de psychology. It ferwiist nei de kapasiteit fan it ien of oar om eigen beslissings te nimmen. In synonym foar politike autonomy is **selsbestjoer**, en yndividuële autonomy is itselde as **selsstannichheid**. It tsjinstelde fan autonomy is heteronomy.

## Underskate betsjuttings
*Politike en steatsrjochtlike autonomy kin betrekking hawwe op 'e ûnôfhinklikheid fan in lân, mar yn 'e regel wurdt dermei ferwiisd nei it selsbestjoer fan in subnasjonale entiteit, lykas in dielsteat, provinsje of regio. Op tsjerklik mêd sprekt men yn dizze kontekst faak fan autosefaly ynstee fan autonomy, mar mei fierhinne deselde betsjutting. Sjoch foar dizze betsjutting fan autonomy fierder by: autonoom gebiet.
*Yn 'e etyk, de genêskunde en de psychology wurdt mei de term autonomy ferwiisd nei it rjocht of de mooglikheid fan 'e minske om sels oer syn eigen libben te beslissen troch it hawwen fan frije kar. In betingst om as yndividu autonoom wêze te kinnen, is it erkennen dat persoanlike mooglikheden krektlyk as libbensomstannichheden begrinzge binne. Wat it slagget om binnen dy grinzen it eigen libben foarm te jaan, kin autonoom neamd wurde.
*Yn it ramt fan 'e selsbeskikkingsteory wurdt autonomy beskôge as in universele basisbehoefte fan 'e minske. De minsklike motivaasje, geastlike enerzjy en effisjinsje soene ôfhinklik wêze fan 'e mjitte wêryn't in persoan it gefoel hat sizzenskip oer syn eigen libben te hawwen. Neffens dizze teory soe troch it motivearjen fan minsken mei help fan beleannings en bestraffings it ferlet oan autonomy oan it krapperein komme. 
*Yn 'e technyk stiet autonomy foar it ûnôfhinklik wêzen fan eksterne enerzjyboarnen en/of bestjoeringssynjalen. In autonome robot is sadwaande ien dy't folslein ûnôfhinklik beweecht en syn eigen 'beslissings' nimt.
*Yn 'e keunst betsjut autonomy dat de keunstner syn keunstwurk beskôget as in lossteande entiteit, dy't net it produkt is of yn it ferlingde stiet fan himsels. Autonome keunst moat sadwaande poer op syn eigen kwaliteiten beoardiele wurde.

## Sjoch ek
*autonoom gebiet
Regint

In **regint** of **regintesse** (fan it Latynske *regens*, "regearjend") is in bestjoerder dy't al of net út namme fan in oare persoan of persoanen syn of har funksje útoefenet. Dizze oantsjutting ferwiist nei ferskate sitewaasjes.

;monargy
Yn it ramt fan in monargy wie in regint yn it ferline immen dy't de monargale funksjes en weardichheid waarnaam foar it wurklike steatshaad, om't dat minderjierrich, sljochtsinnich of om in oare reden regearingsbehindere wie. Faak wie de regint of regintesse dêrby in famyljelid fan it steatshaad (by minderjierrigens gauris de mem), lykas yn it gefal fan keninginne Emma, dy't fan 1890 oant 1898 regintesse oer Nederlân wie nei it ferstjerren fan kening Willem&nbsp;III, ûnder de minderjierrigens fan har dochter Wilhelmina. In oar foarbyld fan reginten komt út 'e skiednis fan Skotlân, dêr't ûnder de Skotske Unôfhinklikheidsoarloggen (1296-1357) ferskate kearen ien of mear beskermhearen de skepter swaaiden, yn 't earstoan om't de troan fakant wie, doe om't kening David&nbsp;II fan Skotlân minderjierrich wie, en letter om't er yn Ingelske kriichsfinzenskip rekke wie.

;algemien bestjoer
Dêrnjonken wie de term 'regint' lange tiid gongber foar bestjoerders en leden fan bestjoersrieden fan almeast religieuze of oar private ynstellings fan iepenbier nut, lykas sikehuzen, earmhuzen en oare tsjerklike, edukative en garitative ynstellings en genoatskippen.

;genearyske term
Fierders waard 'regint' ek brûkt as genearyske (algemiene) oantsjutting foar elts dy't regearret, sij it foarstlik of republikeinsk. Sa wie it foarhinne yn it bestjoer fan Nederlânsk-Ynje en Britsk-Ynje gewoan om 'e lânseigen adel oan te tsjutten as reginten.

## Trivia
De term 'regint' is ek de beneaming foar de grutste diamant yn 'e kroan fan in soeverein.
Vancouver (betsjuttingsside)

"**Vancouver**" hat yn de Wikipedy ferskate betsjuttings:

## Geografy
### Plakken
* Vancouver, in stêd yn 'e Kanadeeske provinsje Britsk-Kolumbia
* Vancouver (Washington), in stêd yn 'e Amerikaanske steat Washington
* Vancouver Bay (Britsk-Kolumbia), in earder plak yn 'e Kanadeeske provinsje Britsk-Kolumbia
* East Vancouver, in stedsdiel fan Vancouver (Britsk-Kolumbia)
* Fort Vancouver, in 19e-iuwske hannelspost, op it plak dêr't no Vancouver (Washington) leit
* Grut-Vancouver, de stêdekloft fan Vancouver (Britsk-Kolumbia)
* North Vancouver (Britsk-Kolumbia), twa ferskillende gemeenten yn 'e stêdekloft fan Vancouver (Britsk-Kolumbia)
** North Vancouver (stêd), in plak yn 'e Kanadeeske provinsje Britsk-Kolumbia dat yn 1907 in gemeente waard
** North Vancouver (distriktgemeente), in plak yn 'e Kanadeeske provinsje Britsk-Kolumbia dat yn 1891 in gemeente waard
* West Vancouver (Britsk-Kolumbia), in plak yn 'e Kanadeeske provinsje Britsk-Kolumbia

### Bergen
* Mount Vancouver, in berch op 'e grins fan 'e Amerikaanske steat Alaska en it Kanadeeske territoarium Yukon
* Mount Vancouver (Nij-Seelân), in berch yn Nij-Seelân

### Oare geografy
* Vancouvereilân, in grut eilân foar de súdwestkust fan Kanada, dat ta de provinsje Britsk-Kolumbia heart
* Vancouver-mar, in mar yn 'e Amerikaanske steat Washington
* Vancouver (rivier), in rivier yn 'e Kanadeeske provinsje Britsk-Kolumbia

## Persoanen
* George Vancouver, de Britske ûntdekkingsreizger nei wa't alle boppedneamde plakken en oare lânskipseleminten ferneamd binne

## Muzyk
* Bobby Taylor & the Vancouvers, in Amerikaanske Motown-band út 'e 1960-er jierren
* ''Vancouver'' (album), in album fan Matthew Good út 2009
* ''Vancouver'' (EP), in EP fan 'e band La Dispute út 2006

## Oar
* Vancouver-ekspedysje, in fiifjierrige ûntdekkingsreis ûnder befel fan George Vancouver yn it gebiet fan 'e Stille Oseaan, fan 1791 oant 1795
Autonoom gebiet

In **autonoom gebiet** of in **autonome regio** is in subnasjonale krite binnen in ûnôfhinklik lân, wêrfan't it politike bestjoer troch de sintrale oerheid (oansjenlik) mear foech taparte krigen hat en útoefenje mei en kin as de bestjoeren fan oare regio's binnen datselde lân. Autonome gebieten wurde faak karakterisearre trochdat se bewenne wurde troch in etnyske minderheid en/of trochdat se tige ôfhandich lizze. It útsûnderlike foech dat troch it bestjoer fan in autonoom gebiet útoefene wurdt, kin troch de sintrale oerheid ferliend wurde fia in gewoane wet en/of fia de grûnwet.

De Fêreu-eilannen hawwe bgl. in fiergeande foarm fan autonomy binnen it Keninkryk Denemark, mar dy autonomy is inkeld yn in wet fêstlein ek kin troch it Deenske parlemint yn prinsipe mei in gewoane mearderheid ûngedien makke wurde. No sil dat net gau barre om't de Fêreuske befolking soks net oer syn kant gean litte sil, mar de mooglikheid bestiet. Folle seldsumer is it dat de autonomy boarge is troch in spesjale wet dy't allinnich mar troch de sintrale oerheid wizige wurde kin as ek it parlemint fan it autonome gebiet sels dêrmei akkoart giet. Dat is bgl. sa yn it gefal fan 'e autonomywet fan 'e Ålâneilannen, yn 'e Botnyske Golf, dy't ta Finlân hearre.

Oare foarbylden fan autonome gebieten binne Grienlân binnen Denemark; Skotlân en yn mindere mjitte Wales binnen it Feriene Keninkryk; Madeara en de Azoaren binnen Portegal; Trentino-Súd-Tiroal, de Aostadelling, Friûly-Julysk Feneesje, Sardynje en Sisylje binnen Itaalje; Iraaksk-Koerdistan binnen Irak; Nevis binnen Sint-Kits en Nevis; en Sansibar binnen Tanzania. Ek binnen de Russyske Federaasje besteane in grut tal gebieten dy't yn namme autonoom binne, lykas Tsjetsjeenje, mar dêrfan is de autonomy sûnt likernôch 2000 oan wie troch ôfbroazele. Inselde soarte sitewaasje docht him foar yn 'e Folksrepublyk Sina, dêr't û.m. Tibet, Sinkiang-Oeigoerje en Binnen-Mongoalje op papier in autonome status hawwe, dy't yn 'e praktyk lykwols net folle foarsteld.

Nederlân hat gjin autonome gebieten, mei't de Nederlânske provinsjes mar in tige beheind bestjoersfoech hawwe, dy't boppedat foar alle provinsjes itselde is. Kurasau, Arûba en Sint-Marten kinne ek gjin autonome gebieten neamd wurde, om't dat steaten op harsels binne, dy't yn prinsipe los steane fan 'e steatsstruktuer fan it Jeropeeske diel fan Nederlân, en dêr inkeld yn it Keninkryk fan de Nederlannen min ofte mear op basis fan gelikensens mei ferbûn binne. As alle dielgebieten fan in lân in beskate foarm fan autonomy hawwe, sprekt men net mear fan autonome gebieten, mar fan in federaasje of in bûnssteat; dat is bgl. it gefal yn Belgje, Dútslân, Spanje, Kanada, de Feriene Steaten en Austraalje. As alle dielgebieten net inkeld autonoom, mar ek soeverein binne, sprekt men fan in konfederaasje of in steatebûn; in foarbyld dêrfan is Switserlân.
Kadet

* kadet (militêr), in ofsier yn oplieding, yn 'e Nederlânske Striidkrêften in faandrich neamd
* learling fan in kadetteskoalle
* sporter yn in jeugdkategory
* oanhinger fan 'e Russyske Konstitúsjoneel-Demokratyske Partij (1905)
* kadet (sylboat), in type sylboat
* kadet (broadsje), in soarte broadsje
* Kadet (stjoerder), in tillefyzjestjoerder foar bern

## Sjoch ek
* Opel Kadett, in type auto fan it merk Opel
Kriger

In **kriger** is immen dy't him taleit op oarlochfiering yn it ramt fan in tribale maatskippij of kultuer. It ferskil tusken in kriger en in soldaat (of militêr) is dat oarlochfiering foar in soldaat in berop is, wylst it foar in kriger in ropping of needsaak neamd wurde kin. De oantsjutting kriger wurdt yn 'e regel inkeld brûkt oangeande net-Westerske maatskippijen dêr't gjin beropsleger bestiet. Faak komme dêr lykwols wol ien of mear krigersgenoatskippen of in krigersklasse of in krigerskaste foar.

In froulike kriger wurdt in **kriichster** of, as se jong is, in **kriichsfaam** neamd.
Kultuerprizen fan de gemeente Ljouwert

De fjouwer **kultuerprizen** fan de gemeente Ljouwert binne:
* Wopke Eekhoffpriis: foar bydragen oan histoarysk ûndersyk yn Ljouwert
* Jan Jans Starterpriis: Poadiumkeunsten
* Piter Jellespriis: Letteren
* Margaretha de Heerpriis: Byldzjende Keunst en Foarmjouwing.
Opperhaad (betsjuttingsside)

"**Opperhaad**" of "**oerhaad**" hat yn de Wikipedy ferskate betsjuttings:

* opperhaad (stamhaad), de haadman fan in folk of stamme
* opperhaad (VOC), in hegere bestjoersfunksje fan 'e Feriene Eastyndyske Kompanjy
Opperhaad (VOC)

In **opperhaad** wie yn 'e tiid fan 'e Feriene Eastyndyske Kompanjy (VOC) in bestjoerder fan in gebiet of in faktorij. It amt wie kwa funksje-omskriuwing ferlykber mei dat fan kommandeur, direkteur of gûverneur, allinne hie in opperhaad in wat legere status. Trochinoar tsjinnen opperhaden sa'n twa oant fjouwer jier op harren post. Yn 'e VOC-fertsjintwurdiging op it Japanske eilân Desjima mocht in opperhaad fan 'e Japanske oerheid lykwols net langer as ien jier tsjinje. Faak foarme it amt fan opperhaad in opstapke nei in hegere funksje. Behalven op Desjima kamen opperhaden fan 'e VOC foar yn Birma, Siam, Tonkin en op Timor. Ek de faktorij Fort Lijdzaamheid, dy't koarte tiid op 'e kust fan it hjoeddeiske Mozambyk, yn East-Afrika fêstige wie, waard laat troch in opperhaad.
Stamhaad

In **stamhaad** is in persoan (man of frou) mei in liedende funksje yn in tribale maatskippij. Soms hawwe tribale etnyske groepen ien inkeld stamhaad, mar yn 'e regel binne it der twa of mear, of is it stamhaad de earste ûnder syn gelikensen yn in ried fan âldsten. Sokke stamhaden wurde ornaris oansteld op grûn fan harren persoanlike kwaliteiten, mar erflik stamhaadskip komt ek foar.

In stamhaad mei in legere status as oare stamhaden fan syn etnyske groep wurdt yn 'e regel omskreaun as in **haadman** (of **haadfrou**). Oare foarmen fan stamhaden binne de kriichslieder (dy't spesifyk oansteld wurdt foar in perioade fan oarloch en waans autoriteit beheind is ta kwestjes dy't de striid oanbelangje), en in religieuze lieder dy't ek op polityk mêd oerhearsket, sa't dat soms foarkomt mei medisynmannen.

Spesifyk foar stamhaden fan 'e Yndianen fan 'e Amearika's is yn it Frysk en Nederlânsk de term **opperhaad** (of **oerhaad**) yn gebrûk. Yn Súd-Amearika wurdt gauris de Spaanske namme *[[cacique]]* brûkt, wylst fan 'e Hawaï-eilannen de term *[[ali‘i]]* bekend is. Yn 'e Arabyske kultuer steane de haadlju fan bedoeïnestammen bekend as sjeik.
Hierling

In **hierling** of **hiersoldaat** is immen dy't om it jild tsjinst nimt yn in leger. Dat ferskynsel is al tige âld. Sa die de Aldtestamintyske kening David al in berop op hierlingen, en tsjinnen dy ek yn 'e legers fan bgl. Aleksander de Grutte en Hannibal fan Kartago. Nei't it feodale stelsel, dat kriichstsjinst as fergoeding foar lân omfieme, oan 'e ein fan 'e Midsiuwen stadichoan yn it neigean rekke, waard troch foarsten weromgrepen op it alâlde prinsipe fan it oanlûken fan hierlingen.

Fan 'e trettjinde oant de santjinde iuw spilen hierlingelegers in dominante rol yn 'e Jeropeeske oarlochfiering. Ek dêrnei bleau it noch in wichtich ferskynsel oant yn 'e Napoleontyske Oarloggen de tsjinstplicht foar it earst ynfierd waard. It neidiel fan hierlingelegers wie dat se in pleach foar it lân foarmje koene as harren wurkjouwer yn jildneed kaam of ferslein waard. Dan teagen de hierlingen faak al plonderjend, ferkrêftsjend en moardzjend yn groepkes troch it lân, wêrby't nimmen ûntsjoen waard. Fral bercheftige kriten mei in lyts areaal fan grûn dat gaadlik wie foar it bedriuwen fan lânbou, en dy't sadwaande gau oerbefolke rekken, leveren yn 'e heechtijdagen fan 'e hierlegers in protte hierlingen. Dêrby stiene benammen Switserlân en Skotlân dêrom bekend.

Pas yn 'e rin fan 'e achttjinde iuw ûntjoech him foar it earst it konsept fan it nasjonale leger, dat yn 'e njoggentjinde iuw syn hjoeddeistige foarm oannaam trochdat de measte steaten doe in foarm fan tsjinstplicht ynfierden. Dochs ferdwûnen hierlingen net folslein; benammen yn koloniale legers koene se altyd noch wol in plakje fine. Sa bestie bgl. it KNYL, it Nederlânske koloniale leger fan Nederlânsk-Ynje, foar in part út ofsieren en ûnderofsieren dy't hierlingen wiene (fral út Dútslân). Tsjintwurdich bestiet noch it Frânske Frjemdlingelegioen, dat ek begûn as koloniaal leger en dat yn prinsipe noch altyd in hierlingeleger is. Fierders omfettet it Britske leger ek noch altyd de Goerka-rezjiminten, mei hierlingen út Nepal.

Njonken sokke hierlingeformaasjes yn nasjonale legers foarmen har yn 'e twadde helte fan 'e tweintichste iuw ek lytse hierlingegroepen dy't as striidmacht yn opdracht fan partikulieren operearren en soms by steatsgrepen belutsen wiene. Bekende hierlingen dy't har dêrmei dwaande holden, wiene Mike Hoare en Bob Denard. Nei 2000 binne guon hierlingegroepen, dy't harsels 'partikuliere ûnderoannimmers' (*private contractors*) neame, troch it Amerikaanske regear ynset yn konflikten as de Irakoarloch en de oarloch yn Afganistan. Sokke hierlingegroepen lizze by de geregelde troepen ornaris op in minne namme. Sa makken leden fan 'e groep Blackwater USA har yn Irak skuldich oan in grut tal oarlochsmisdieden. It ynternasjonaal rjocht sa't dat yn 'e Ferdraggen fan De Haach en de Konvinsje fan Sjenêve fêstlein is, biedt gjin beskerming oan hierlingen.

## Sjoch ek
* Lânsfeint
Hillige

In **hillige** is persoan dy't rûnom bekenstiet om syn bûtengewoane graad fan 'hillichheid', oftewol likenis mei God of de goaden. Alde, yn ûnbrûk rekke Fryske synonimen binne **sant** foar in manlike hillige en **santinne** foar in froulike hillige. Hoewol't de oantsjutting 'hillige' yn 'e regel assosjearre wurdt mei de roomsk-katolike, anglikaanske, eastersk-otterdokse en/of oriïntaalsk-otterdokse streamings fan it kristendom, brûke godstsjinsthistoarisy dyselde term no ek yn in bredere sin foar it soarte fan 'hillichheid' dat ek oare religyen oan beskate persoanen taskriuwe. Sadwaande wurde de *[[tzadik]]s* fan it joadendom, de *[[mu'min]]* fan 'e islaam, de *[[rishi]]* fan it hindoeïsme, de *[[bodhisattva]]* fan it boedisme en de goeroes fan it sikhisme no allegear wol oantsjut as hilligen.

## Kristlike hilligen
Yn beskate dielen fan it kristendom (eins alle streamings útsein it meastepart fan it protestantisme) wurde hilligen sjoen as midslju tusken de leauwenden en God, en wurde se fereare mei as doel om harren foarspraak by God ôf te smeekjen. Yn 'e Roomsk-Katolike Tsjerke moatte hilligen kanonisearre wurde om foar harren ferearing offisjele erkenning en goedkarring fan 'e Tsjerke te krijen. In hillichferklearring of kanonisaasje kin (tsjintwurdich) inkeld plakfine nei it ferstjerren fan 'e persoan yn kwestje, om't de kâns bestiet dat sa'nent by syn libben noch yn sûnde ferfalle kinne soe.

Nei syn of har dea jildt yn normale gefallen in wachtperioade fan tolve jier. Dan moatte der 'bewizen' sammele wurde fan twa wûnders dy't postúm ferrjochte wêze soene troch de persoan dêr't it om giet. As ien sa'n wûnder troch de Tsjerke erkend wurdt, kin de persoan yn kwestje sillich ferkearre wurde, wat yn 'e regel in opstapke is nei in hillichferklearring, dy't plakfynt sadree't twa wûnders erkend binne. Tsjintwurdich is de paus fan Rome de iennichste dy't noch in hillichferklearring útsprekke kin (yn 'e Midsiuwen koe eltse biskop dat dwaan). Fan dit stramyn kin ôfwykt wurde as de paus dat wol; dan kin it proses ferflugge wurde of kin immen sels sûnder ûndersyk nei wûndertekens by akklamaasje hillich ferklearre wurde. Dat lêste bart hjoed de dei frijwol nea mear.

As in persoan ienris hillich ferklearre is, kriget hy of sy in offisjele hjeldei taparte. De Roomsk-Katolike Tsjerke ûnderskiedt fjouwer soarten hilligefierings:
*heechfeest
*feest
*ferplichte betinking
*frije betinking
Guon hilligen dy't wol fereare wurde, binne feitlik nea offisjeel hillich ferklearre. Sokke persoanen wurde folkshilligen neamd.
Houtfiker

In **houtfiker**of **houtsnijer** is in ambachtsman dy't him spesjalisearre hat yn it meitsjen fan houtsnijwurk. Sokken hawwe gauris in eftergrûn yn 'e byldhoukeunst. Houtfikers meitsje net inkeld bylden fan hout, mar ek reliëfs, houtfiken en houtgravueres. It ark en reau dat men nedich is en de techniken dy't men brûkt foar it meitsjen fan twadiminsjonele houtfykkeunst en trijediminsjonele houtsnijbylden ferskille oansjenlik.

Sûnt de njoggentjinde iuw wurdt in protte wurk dat earder troch houtfikers dien waard, ferrjochte troch masinale houtbewurking. Houtfykjen is in tiidrôvjende put, dy't inkeld yn 'e praktyk leard wurde kin. Profesjonele houtfikers kinne har tsjintwurdich mar selden mei har wurk bedrippe, en binne sadwaande faak ek meubelmakker of restaurateur.

In byldsnijer is immen dy't him talein hat op it meitsjen fan bylden. Sa'nent kin in houtfiker wêze, mar dat hoecht net, om't ek oare materialen har liene om bylden út te snijen, lykas bien, hoarn en natoerstien.
Houtsjer

In **houtsjer** of **houthakker** is immen dy't beropmjittich yn 'e boskbou wurksum is en dêrby ta taak hat om beammen te kapjen. Yn lannen mei in grutte houtferwurkjende yndustry, lykas Kanada of de Feriene Steaten, binne houtsjers almeast yn 'e tsjinst by partikuliere bedriuwen. Yn Nederlân wurkje de measte profesjonele houtsjers by of yn opdracht fan Steatsboskbehear en steane se yn 'e regel ûnder lieding of tafersjoch fan in boskwachter of in houtfêster. Foarhinne brûkten houtsjers faak in heksebile of in lûkseage; tsjintwurdich binne se tarist mei keatlingseagen of noch swierder materieel, lykas beammeroaimasines. 

Houthakjen is tsjintwurdich ek útgroeid ta in sport, dy't lokaal, nasjonaal en ynternasjonaal organisearre is en beoefene wurdt, en it bekendst is ûnder de Ingelske namme timbersports. Yn Nederlân is hjirfoar it offisjele oerkoepeljende sportbûn de Stifting Nederlânske Boskarbeidwedstriden (SNB), dy't erkend is troch de International Association Logging Championships (IALC).
Deportaasje

In **deportaasje** (fan it Frânske *deportation*) is it ferwiderjen fan in persoan of groep minsken fan in plak of út in lân sûnder dat dy persoan of groep dêr wei wol. Soks wurdt yn 'e regel fan boppe-ôf oplein en útfierd troch in nasjonale oerheid. As soks oplein wurdt by wize fan straf foar in misdriuw of as bestraffing foar ûnwinske politike aktiviteiten sprekt men almeast fan ferballing, mar de grins tusken ferballing en it bredere begryp deportaasje is tige dizenich. Der besteane twa foarmen fan deportaasje: ynterne deportaasje en eksterne deportaasje. Sûnt de achttjinde iuw wurdt de deportaasje fan in befolkingsgroep út in gebiet dat dy groep histoarysk bewennet, beskôge as ûntalitber en in misdie tsjin de minsklikheid.

## Ynterne deportaasje
By ynterne deportaasje wurde lju fan in beskaat plak ferwidere en nei in oar plak yn itselde lân ta brocht. Foarbylden fan ynterne deportaasje komme rûnom foar yn 'e skiednis fan 'e minskheid. Sa deportearre de Sassanidyske kening Chosrau&nbsp;I fan Perzje yn it jier 542 292.000 boargers en slaven nei de nijboude stêd Ktesifon. In oar foarbyld is de deportaasje fan 'e measte Yndiaanske folken eastlik fan 'e Mississippy, dy't tusken 1825 en 1860 op befel fan 'e Amerikaanske autoriteiten ôffierd waarden nei wat doe it Yndiaanske Territoarium hiet (it hjoeddeiske Oklahoma). 

Yn 'e tweintichste iuw wiene ynterne deportaasjes fral ûnder de Twadde Wrâldoarloch skearing en ynslach. Sa deportearren de Dútsers 6 miljoen Joaden en 500.000 Roma nei de konsintraasjekampen om se útrûgje te kinnen, wylst yn 'e Sovjet-Uny beskate etnyske groepen út Jeropeesk Ruslân nei Sibearje ta deportearre waarden om't se mei de Dútsers sympatisearje soene, lykas Wolgadútsers, Tsjetsjenen, Yngûsjeten en Krimtataren, of om't se gewoan de ferkearde godstjinst oanhongen, lykas de Mesketyske Turken. En yn 'e Feriene Steaten waarden 120.000 etnyske Japanners ôffierd nei ynternearringskampen fier fan 'e bewenne wrâld, om't dy mei Japan sympatisearje soene. Oan 'e ein fan 'e oarloch waarden fierders miljoenen etnyske Dútsers ferdreaun út Poalen, Tsjechoslowakije en Joegoslaavje en 50.000 etnyske Hongaren út Tsjechoslowakije.

Ynterne deportaasje gie yn it ferline gauris mank mei foarmen fan genoside, lykas yn it gefal fan 'e Joaden en Roma yn 'e Twadde Wrâldoarloch. Ek de Armeenske Genoside, fan 1915-1916, sette útein as in deportaasje. En yn 2004 besleat it Jeropeesk Parlemint dat de deportaasje fan 'e Tsjetsjenen yn 'e Sovjet-Uny in genoside wie.

## Eksterne deportaasje
By eksterne deportaasje wurde lju út in lân ferwidere en oer de grins set. Soks komt ek hjoed-de-dei noch rûnom foar, mar wurdt no yn 'e regel mei it eufemisme 'útsetting' beneamd. In foarbyld fan dy praktyk is Operaasje Wetback, in útsetting troch de Feriene Steaten fan sa'n 1,3 miljoen Meksikanen yn 1954, nei't der in publike hystery ûntstien wie oer de grutskalige ymmigraasje út Meksiko wei.
Steatssekretaris

In **steatssekretaris** of **steatssiktaris**, of ek wol in **ûnderminister**, is in soarte fan plakferfangend minister. Yn guon lannen, lykas Nederlân, Belgje en Frankryk (*secrétaire d'État*) hat suver elts ministearje wol ien of mear steatssekretarissen, en meitsje sokke funksjonarissen diel út fan it kabinet. Termen út oare talen dy't op it earste gesicht dúdlik itselde lykje, lykas it Ingelske *Secretary of State* of it Dútske *Staatssekretär*, hawwe faak in oare betsjutting.

Yn it Feriene Keninkryk is *Secretary of State* in synonym foar 'minister'. Yn 'e Feriene Steaten wurdt dêrmei spesifyk de minister fan Bûtenlânske Saken oanjûn. By de Hillige Stoel draacht de heechste bestjoerder ûnder de paus dizze titel. Yn Dútslân wie *Staatssekretär* oant 1919 de titel fan 'e lieder fan in ministearje (*Reichsamt*). Sûnt wurdt der in soarte fan ûnderminister mei oanjûn, dy't lykwols oars as yn Nederlân net ta it kabinet heart. Sûnt 1969 wurdt der boppedat ûnderskie makke tusken 'gewoane' steatssekretarissen en *Parlamentarische Staatssekretäre*, wêrby't de leden fan dy lêste kategory lid wêze moatte fan it parlemint. Fierders wurdt deselde titel yn Dútslân betiizjend genôch ek wol brûkt foar beskaat topamtners.
Gûverneur

In **gûverneur** is meastal in funksjonaris yn it iepenbier bestjoer dy't oan it haad stiet fan 'e útfierende macht fan in ôfhinklik gebiet of in subnasjonale regio, lykas in dielsteat of in provinsje. In gûverneur is lykwols nea in steatshaad. Foarbylden fan gûverneurs binne de regearingslieders fan 'e steaten fan 'e Feriene Steaten en, histoarysk, de hearskers oer de provinsjes fan it Romeinske Ryk. Yn it Nederlânske steatsbestel komme gjin gûverneurs foar, mar de kommissaris fan de kening, dy't oan it haad fan it bestjoer fan 'e Nederlânske provinsjes stiet, kin mei in gûverneur ferlike wurde. Yn Limburch wurdt de kommissaris fan 'e kening sadwaande ek ynformeel as 'gûverneur' betitele.

Gûverneurs kinne oansteld wêze (lykas de kommissarissen fan 'e kening yn 'e Nederlân binne), mar se kinne ek keazen wurde, sa't yn 'e Feriene Steaten wizânsje is. De macht dy't in gûverneur útoefenet kin tige by tige ferskille fan it iene lân ta it oare. Guon gûverneurs hawwe inkeld seremonieel foech, wylst oaren frijwol folslein selsstannich fan it nasjonale regear operearje. Yn it ferline wie de titel gûverneur-generaal ("algemien gûverneur") yn gebrûk foar amtlike bestjoerders fan koloanjes, lykas Nederlânsk-Ynje. Fral yn it begjin fan 'e koloniale perioade wiene sokken gauris net oansteld troch it regear fan it memmelân, mar troch it bestjoer fan in partikuliere ûndernimming, yn it gefal fan Nederlânsk-Ynje de Feriene Eastyndyske Kompanjy. Ek tsjintwurdich wurdt de term 'gûverneur' (fral yn it bûtenlân) noch wol brûkt yn it bedriuwslibben en foar bestjoerders fan beskate ynstellings, lykas finzenissen, skoallen en banken. 

Histoarysk koe in 'gûverneur' ek in manspersoan wêze dy't troch in begoedige famylje oannommen waard om 'e âldelju de opfieding fan 'e bern út 'e hannen te nimmen. De froulike foarm fan dy betsjutting is it (folle bekendere) gûvernante.
Makeler (betsjuttingsside)

"**Makeler**" hat yn de Wikipedy ferskate betsjuttings:

* makeler, in tuskenhanneler of tuskenpersoan, ornaris op it mêd fan oan- of ferkeap fan ûnreplik goed
** advertinsjemakeler, in tuskenpersoan tusken advertearder en útjouwer
** assurânsjemakeler of fersekeringsmakeler, in tuskenpersoan by it ôfsluten fan fersekerings
*** registermakeler, in assurânsjemakeler dy't ynskreaun is yn it register fan 'e Stifting Assurânsje Registraasje
** effektemakeler of beursmakeler, in tuskenhanneler op 'e oandielebeurs
** ferhiermakeler, in midsman tusken hierder en ferhierder
** fuotbalmakeler, in saakwaarnimmer dy't de belangen fan proffuotballers of fuotbalorganisaasjes behertiget
** ynformaasjemakeler, in persoan of organisaasje dy't foar oaren ynformaasje sammelet
* makeler (boukonstruksje), in stile fan in ûleboerd, latte oan in topgevel, gauris fersierd mei folkskeunstmotiven
Willem van Schaik

**Willem Henri van Schaik** (Beetstersweach, 8 augustus 1874 - Blaricum, 8 april 1938) wie in Nederlânsk keunstskilder. Hy wurdt rekkene ta de Larenske Skoalle.

## Libben en wurk
Willem van Schaik wie in broer fan Hugo van Schaik, letter keunsthanneler yn Beetstersweach en ek skilder. Beide studearren oan de Keninklike Akademy fan Byldzjende Keunsten yn De Haach, ûnder Christoffel Bisschop. Willem learde letter fierder by Constant Gabriël, dy't him bot beynfloede hat.

Van Schaik wenne yn it begjin fan syn karriêre yn De Haach en wurke faak yn Skeveningen. Tusken 1903 en 1907 hold er yn Ingelân ta en dêrnei ferfear er nei Hilversum. Fan 1916 ôf oan wenne wurke er yn Blaricum, yn in steatlik hûs oan de Huizerwei, dêr't er ek eksposearre. Hy socht oansluting by de skilders fan de Larenske skoalle en skildere benammen  doarpsgesichten, lânskippen, iggen mei wetters, Blaricumske buorkerijkes, polderlânskippen en hynders. Teffens makke er faak karikaturen en waard er bekend mei syn anty-oarlochskilderijen.

Van Schaik wie lid fan 'Arti et Amicitiae' en fan de feriening fan Byldzjende Keunst 'Laren-Blaricum'. Hy stoar yn 1938 mei 63 jier.

## Galery

Ofbyld:Schaik landschap bij avondrood.jpg|Lânskip tsjin de jûntiid
Ofbyld:Schaik mallemolenpaard.jpg|Mallemolehynder
Ofbyld:Schaik dorpsgezicht.jpg|Doarpsgesicht by't winter
Ofbyld:W Van Schaik Pinksterzondag.jpg|Pinkstersnein


## Karikaturen

Ofbyld:Schaik17.jpg|Alfons XIII fan Spanje
Ofbyld:Schaik33.jpg|Auguste Piccard
Ofbyld:Schaik19.jpg|Haile Selassie
Ofbyld:Schaik60.jpg|Koos Speenhoff
Ofbyld:Schaik27.jpg|David Wijnkoop
File:Schaik48.jpg|Jan Sluijters


## Literatuer
* Truus Gubbels, Kees Keijer, Adrienne Quarles van Ufford: *Couleur Locale, kunstcollecties van de BEL-gemeenten. Blaricum, Eemnes, Laren*, (Blaricum/Laren), 2009. ISBN 978-90-72853-18-9
* *Tijdgenoten*, *getekend met lijnen door Willem van Schaik, met woorden door Mr. E. Elias*. Amsterdam, Andries Blitz, 1937. Gjin ISBN

## Keppeling om utens
* Van Schaik op De Valk Lexicon
William Singer

**William Henry Singer** (Pittsburgh, Pennsylvania, 5 july 1868 — Olden, Noarwegen, 29 desimber 1943) wie in Amerikaansk keunstsamler en keunstskilder. 

## Libben en wurk
Singer wie in soan fan in stielmagnaat út Pittsburgh.

Hy en syn oare helte Anna Spencer Brugh (1878-1962) ferhuzen fan Maine (dêr't er kustgesichten mei skippen skildere) nei Parys mei syn freon, de Amerikaanske byldhouwer-skilder Martin Borgord. Yn Parys fernaam fan it Nederlânske skildersdoarp Laren en yn 1901 gie er dêr hinne. Yn de omkriten fan Laren skildere er in stikmannich Goaiske lânskippen, mar nei in skoft ferlear er syn ynspiraasje. Yn 1904 ferfear er mei Borgord nei Noarwegen om dêr te skilderjen.

Singer hie in sterke persoanlike bân mei Laren en de Larenske keunstners, mar hat altyd syn Amerikaanske nasjonaliteit holden.

It pear liet yn 1911 filla *De Wilde Zwanen* sette, no part fan it Singer museum en teäter.

## Literatuer
* : *Loving Art. De William & Anna Singer Collectie*. Waanders Swol / Singer Laren, 2007. ISBN 90-400-8180-8

## Keppelings om utens
* Webstee Singer Museum: http://www.singerlaren.nl
* Filla „De Wilde Zwanen“, Laren (mei foto fan it hûs)
Keystone B-6

De **Keystone B-6** wie in twadeks lichte bommesmiter ûnwurpen foar de loftfeartôfdieling fan it Amerikaanske leger, it *[[United States Army Air Corps]]*.

## Skiednis
In 1931 ûntfong it United States Army Air Corps fiif tastellen (**Y1B-6**s) fan de **B-6** bommesmiter.  De Loftfeartôfdieling bestelde 39 produksjemodellen op 28 april 1931, dy't tusken augustus 1931 en jannewaris 1932 levere waarden.

Tagelyk waarden ek 25 B-4As besteld, itselde tastel mat útrist mei Pratt & Whitney-motors yn stee fan Wright Cyclones. Dy tastellen wien de lêste twadeks bommesmiters mei in houten frame beklaaid mei kanvas dy't it Loftkorps fan it leger besteld hat.

De prestaasjes fan de B-6A ferskilde net folle fan de Martin NBS-1 dy't al yn 1921 oanskaft wiene. De modernere iendeks bommesmiter woe men lykwols lange tiid net oan. Sa wiene de iendekkers Douglas Y1B-7 en Fokker XB-8 oarpronklik ûnwurpen as flugge ferkenningsmasines.

## Operasjonele skiednis
De B-6A en de B-5A wiene earste-liny bommesmiters fan de Feriene Steaten tusken 1930 en 1934. Dêrnei tsjinnen se oant yn de iere jierren fjirtich as ferkenningsfleantugen.

B-6 tastellen waarden, lykas ek in protte oare tastellen fan it Army Air Corps, teffens postfleantúchen brûkt wat útrinne soe yn it Loftpostskandaal fan 1934.

Op 27 desimber 1935 waarden seis B-6 tastellen fan it 23e Bomb Squadron, stasjonearre op Hawaï, ynset om troch in bombardemint de rin fan de lavastream fan de fulkaan Mauna Loa te feroarjen dy't de havenstêd Hilo bedriigde.

## Spesifikaasjes (B-6A)
* Bemanning: 5
* Langte: 14,9 m
* Spanwiidte: 22,8 m
* Hichte: 4,8 m
* Fleugeloerflak: 106,4 m²
* Gewicht leech: 3665 kg
* Gewicht laden: 6056 kg
* Oandriuwing: 2 Wright R-1820-1 radiaalmotors fan 575 hk (429 kW) it stik
* Heechste faasje: 190 km/o
* Krúsfaasje: 166 km/o
* Fleanberik: 1.330 km
* Tsjinstplafond: 6.400 m
* Belesting: 56,92 kg/m²
* Bewapening: 3 × .30 in (7.62 mm) Browning masinegewearen; bommen: 1.100 kg; 1.800 kg op koarte flechten

## Farianten
;LB-13
:Sân tastellen besteld, mar ôflevere as Y1B-4 en Y1B-6 mei ferskillende motors.
;Y1B-6
:Twa protoypes en trije oanpaste B-3As, as LB-10, mar mei twa 575 hk (429&nbsp;kW) Wright R-1820-1 motors.
;B-6A
:Produksjeferzje fan de Y1B-6, 39 fan makke.

## Keppelings om utens

*USAF Museum oer de B-6
*USAF Museum oer de LB-13
Makeler

In **makeler** is in tuskenhanneler of tuskenpersoan. Foarhinne waard dizze oantsjutting algemiener brûkt, mar tsjintwurdich ferwiist de term 'makeler' sûnder fierdere tafoeging nei immen dy't as tuskenhanneler of tuskenpersoan aktyf is op it mêd fan hannel yn ûnreplik goed. It wurk fan makelers bestiet út it bemiddeljen by de keap en ferkeap en de hier en ferhier fan huzen, kantoaren, bedriuwsgebouwen, pleatsen, perselen grûn en oar ûnreplik goed, en it regeljen fan kontrakten en keap- en ferkeapôfspraken. In grut part fan dat wurk komt yn 'e praktyk del op it sykjen fan (in makeler fan) in gaadlike tsjinpartij. It fak fan makelers wurdt wol oantsjut as **makelerdij**, mar ornaris ferwiist men dêrmei nei in beskaat makelersbedriuw.

As midsman tusken de keaper en de ferkeaper (of de hierder en de ferhierder) fersoarget de makeler yn 'e regel alle saken fan opname oant oerdracht troch de notaris. Dêrfoar betellet de klant in koertaazje, in yn 't foar ôfsprutsen persintaazje (meastal tusken de 1% en 2%) fan 'e úteinlik reälisearre ferkeap- of ferhierpriis. Ek klanten dy't ûnreplik goed keapje wolle, skeakelje faak in makeler yn (de saneamde oankeapmakeler). Yn Nederlân binne bonafide makelers oansletten by de Nederlânske Feriening fan Makelers (NVM). Dy hantearre oant de 1990-er jierren advystariven foar syn leden, mar dêr is troch de Nederlânske Meitingingsautoriteit (NMa) it near op lein.

Fan 1967 ôf wie 'makeler' in wetlik beskerme titel, dy't omskreaun wie yn kêst 62 fan it Wetboek fan Keaphannel. Yn maart 2001 is de titelbeskerming troch de doetiidske minister fan Ekonomyske Saken, Annemarie Jorritsma, ôfskaft yn it ramt fan 'e deregulearring. Sûnt mei feitliks elkenien him in makeler neame, en wurdt de kwaliteit fan 'e Nederlânske makelersfakgroep bewekke troch brânsorganisaasjes dy't mei sertifisearringsregelings wurkje. Der binne yn Nederlân twa fan sokke regelings: *VastgoedCert* en SCVM (Stifting Sertifisearring foar Makelers en Taksateurs).
Reginald Joseph Mitchell

**Reginald Joseph Mitchell** (Butt Lane, Staffordshire, 20 maaie 1895 - Southampton, 11 juny 1937) wie in Ingelsk loftfeartyngenieur.

Mitchell wurke foar Supermarine Aviation Wurks. Tusken 1920 en 1936 ûntwurp er 24 fleantugen. Hy is fral bekend fan race-wetterfleantugen, mei as hichtepunt de Supermarine S.6B, en de ferneamde Supermarine Spitfire út de Twadde Wrâldoarloch. Hoewol't er syn hiele libbenlang fleanmasines ûnwikkele helle er earst yn 1935 syn fleanbrevet.


Ofbyld:Supermarine S.6B ExCC.jpg |Supermarine S.6B dy't de Schneider Trophy 1931 wûn
Ofbyld:SpitI19a.jpg|Supermarine Spitfire Mk 1
Natasha Storm

**Natasha Storm**, echte namme ûnbekend (26 desimber 1976), is in rêstend Letsk neakenmodel en pornografysk aktrise, dy't har artystenamme ek wol op 'e Frânske manear stavere, as Natacha Storm. Hja wie ein njoggentiger jierren aktyf yn 'e Jeropeeske pornoyndustry en wurke benammen gear mei de Frânske regisseur Pierre Woodman.

## Libben en karriêre
Storm waard yn 1976 berne yn Letlân. Yn 1998, doe't se 22 jier wie, waard se ûntdutsen troch de Frânske pornoregisseur Pierre Woodman, wêrnei't se datselde jiers noch har debút makke yn in pornografyske film.

Neffens de Internet Adult Film Database (IAFD) spile Storm yn 1998 en 1999 yn totaal yn in seistal films, allegear foar it Sweedske Private-label. Dêrby wurke se benammen gear mei Woodman. Har bekendste films wiene *African Dream* (1999) en *Sex Therapy 2* (1999). Ein 1999 loek Storm har út 'e Jeropeeske pornoyndustry werom.

## Keppelings om utens
* Biografy en filmografy fan Natasha Storm yn 'e ''Internet Movie Database'' (IMDb)
* Biografyske gegevens en filmografy fan Natasha Storm yn 'e ''Internet Adult Film Database'' (IAFD)
Zakia Meghji

**Zakia Meghji** (folút: **Zakia Hamdani Meghji**; Sansibar, 31 desimber 1946) is in Tanzaniaansk politika fan etnysk Swahily-komôf út 'e autonome republyk Sansibar. Hja hat û.m. tsjinne as minister fan Toerisme en wie letter de earste froulike minister fan Finânsjes fan Tanzania.

## Libben en karriêre
Meghji waard yn 1946 berne yn 'e stêd Sansibar, dat doe noch de haadstêd wie fan it Sultanaat Sansibar, in protektoraat ûnder Britsk bestjoer. Hja sette ein sechstiger jierren mei har karriêre útein, nei't sultanaat yn 1963 ûnôfhinklik wurden wie, de sultan yn 1964 ôfset wie en it lytse steatsje koart dêrnei gearfoege wie mei Tanganjika ta de Feriene Republyk Tanzania. 

Meghji is in lid fan 'e Chama cha Mapinduzi (CCM), de politike partij dy't yn Tanzania al sûnt de 1960-er jierren oan 'e macht is. Hja krige lanlike bekendheid doe't se fan 1992 oant 1994 as ûnderminister fan Sûnens tsjinne yn it regear fan presidint Ali Hassan Mwinyi. Neitiid wie se fan 1994 oant 1997 minister fan Sûnens, earst ûnder Mwinyi, en fan 1995 ôf ûnder presidint Benjamin Mkapa. Dyselde beneamde har yn 1997 ta minister fan Natuerlike Helpboarnen en Toerisme, in amt dat Meghji oant 2005 beklaaide. As minister fan Toerisme wie hja ferantwurdlik foar in grut tal ferbetterings op it mêd fan belied en útfiering.

Under it regear fan presidint Jakaya Kikwete wie Meghji fan 2006 oant 2008 de earste froulike minister fan Finânsjes fan Tanzania. Dêrnjonken hat se fan 2005 ôf ek in sit yn it Tanzaniaanske parlemint, as in beneamd (en dus net keazen) folksfertsjintwurdiger. Sûnt novimber 2012 is Meghji de siktaris foar Ekonomyske Saken en Finânsjes fan har partij, de CCM.
Sansibar (betsjuttingsside)

"**Sansibar**" of "**Zanzibar**" hat yn de Wikipedy ferskate betsjuttings:

## Geografy
* Sansibar, in autonome republyk binnen it Eastafrikaanske lân Tanzania (sûnt 1964)
* Sansibareilannen, de eilannegroep dêr't de autonome republyk út bestiet
* Sansibar (eilân) (of Unguja), ien fan 'e trije haadeilannen fan 'e Sansibareilannen
** Sansibar-Noard, in bestjoerlike regio op it eilân Sansibar mei as haadstêd Mkokotoni
** Sansibar-Sintraal/Súd, in bestjoerlike regio op it eilân Sansibar mei as haadstêd Koani
** Sansibar-Stêd/West, in bestjoerlike regio op it eilân Sansibar mei as haadstêd Sansibar (stêd)
* Sansibar (stêd), de grutste stêd op it eilân Sansibar en de haadstêd fan 'e autonome republyk
* Kanaal fan Sansibar, de seestrjitte dy't de Sansibareilannen skaat fan it fêstelân fan Afrika
* Sultanaat Sansibar, in ûnôfhinklike histoaryske steat dy't bestie fan 1856 oant 1964 (fan 1890 oant 1964 as Britsk protektoraat)
* Folksrepublyk Sansibar en Pemba, in ûnôfhinklike histoaryske steat dy't bestie fan jannewaris oant april 1964, foar't Sansibar opgie yn it nij-foarme Tanzania

## Skiednis
* Hilgelân-Sansibar-ferdrach, in ferdrach út 1890 wêrby't Dútslân ôfseach fan syn oanspraken op Sansibar yn ruil foar it eilân Hilgelân, yn 'e Dútske Bocht, dat doedestiden ûnder Britsk bestjoer stie
* Sansibaroarloch, in koarte oarloch yn 1896 tusken Grut-Brittanje en it sultanaat Sansibar